Tarybos Reglamentas (EB) Nr. 636/95
1995 m. vasario 20 d.
iš dalies keičiantis Reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1], ypač į jo 5 straipsnio 4 dalį,
atsižvelgdama į Komisijos pasiūlymą,
kadangi Reglamento (EEB) Nr. 2261/84 [2] 17a straipsnyje nustatyta, kad esamais metais taikomą alyvuogių derlingumą ir alyvuogių aliejaus gamybos apimtis pagal paskutinių ketverių metų duomenų vidurkius reikia nustatyti iki gruodžio 1 d., o pagalbos vieneto sumą, kurią galima išmokėti avansu - iki balandžio 1 d.; kadangi, vadovaujantis to reglamento 18 straipsniu, alyvuogių derlingumą ir aliejaus gamybos apimtis vienarūšėms gamybos zonoms reikia nustatyti ne vėliau kaip kiekvienų metų gegužės 31 d.;
kadangi pagal tam tikras Bendrijos nuostatas, kurios buvo priimtos vadovaujantis Reglamento Nr. 136/66/EEB 5 straipsnio 5 dalimi, nuo kiekvienų prekybos metų spalio 16 d. pagalba už gamybą mokama tiems alyvuogių augintojams, kurių vidutinė gamyba yra mažesnė kaip 500 kilogramų, o avansas išmokamas tiems alyvuogių augintojams, kurių vidutinė gamyba siekia bent 500 kilogramų per vienerius prekybos metus;
kadangi, siekiant pagerinti alyvuogių aliejaus gamybai teikiamos pagalbos schemą, numatomą gamybos apimtį ir planuojamą derlingumą reikia nustatyti tuo pat metu, o vėliau - kiekvienais alyvuogių aliejaus prekybos metais, kad ta informacija būtų atnaujinta; kadangi, siekiant pagerinti atliekamą darbą, taip pat reikia pratęsti paskutinį terminą, iki kurio reikia nustatyti paskutinių ketverių prekybos metų derlingumo ir gamybos apimties vidurkius;
kadangi, atsižvelgiant į tai, kad išmokant avansą dabar galima remtis patikimesniais duomenimis nei anksčiau, reikia padidinti avansu išmokamos pagalbos dalį ir kiekį, į kurį atsižvelgiama skaičiuojant avansą, tačiau tai reikia padaryti taip, kad neiškiltų neteisingų išmokų rizika;
kadangi todėl reikia iš dalies pakeisti Reglamentą (EEB) Nr. 2261/84,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 2261/84 iš dalies pakeičiamas taip:
1) 12 straipsnyje:
- 2 dalis pakeičiama ir išdėstoma taip:
"2. Avansas:
a) lygus sumai, gautai 17a straipsnio 2 dalyje nurodyta tvarka nustatytą pagalbos vieneto sumą padauginus iš paraiškoje pagalbai gauti nurodyto aliejaus kiekio;
b) negali būti skiriamas, jei:
- esamų metų alyvuogių derlingumas ir alyvuogių aliejaus gamybos apimtis buvo nustatyta nesilaikant 18 straipsnyje nurodytos tvarkos,
- nebuvo atlikti 8 straipsnio 1 dalyje nurodyti patikrinimai ir 14 straipsnio 3a dalies antrojoje įtraukoje nurodyti patikrinimai vietoje",
- 3 dalis išbraukiama;
2) 17a straipsnyje:
- 1 dalyje data "gruodžio 1 d." pakeičiama data "kovo 1 d.",
- 2 dalyje data "balandžio 1 d." pakeičiama data "liepos 1 d.",
- 3 dalyje "šešių mėnesių" laikotarpis pakeičiamas "aštuonių mėnesių" laikotarpiu,
- 4 dalyje data "kovo 15 d." pakeičiama "birželio 15 d.";
3) 18 straipsnyje data "gegužės 31 d." pakeičiama "birželio 30 d.", o data "balandžio 30 d." pakeičiama data "gegužės 31 d."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. vasario 20 d.